Številka: 35409-52/2024-2570-12

Datum: 10. 10. 2024

Ministrstvo za okolje, podnebje in energijo izdaja na podlagi četrtega odstavka 128. člena Zakona o urejanju prostora (Uradni list RS, št. 199/21 – ZureP-3, 18/23 – ZDU-1O, 78/23 – ZUNPEOVE in 95/23 – ZIUOPZP) v povezavi s 101a. členom Zakona o ohranjanju narave (Uradni list RS, št. 96/04-ZON-UPB2, 61/06 – ZDru-1, 8/10 – ZSKZ-B, 46/14, 21/18 – ZNOrg, 31/18, 82/20, 3/22 – ZDeb, 105/22 – ZZNŠPP in 18/23 – ZDU-1O) o obveznosti izvedbe celovite presoje vplivov na okolje za Občinski podrobni prostorski načrt 224 Šmartinka – jama, pripravljavcu plana, Mestni občini Ljubljana, Mestni upravi, Poljanska cesta 28, 1000 Ljubljana, naslednje

MNENJE

1. V postopku priprave Občinskega podrobnega prostorskega načrta 224 Šmartinka – jama ni treba izvesti celovite presoje vplivov na okolje.
2. V tem postopku ni bilo stroškov.

Obrazložitev

Pripravljavec plana, Mestna občina Ljubljana, Mestna uprava, Poljanska cesta 28, 1000 Ljubljana, je z vlogo, št. 35021-28/2022-46, z dne 5. 4. 2024, prejeto 8. 4. 2023, Ministrstvo za okolje, podnebje in energijo (v nadaljnjem besedilu ministrstvo) zaprosil za mnenje po 128. členu Zakona o urejanju prostora (ZUreP-3) o obveznosti izvedbe celovite presoje vplivov na okolje za Občinski podrobni prostorski načrt 224 Šmartinka – jama (v nadaljnjem besedilu OPPN).

Vlogi je bilo priloženo naslednje gradivo:

- Pobuda za pripravo OPPN 224 Šmartinka - jama (LUZ d.d., št. projekta: 9052, december 2022, dopolnjeno december 2023);

- mnenje Zavoda RS za varstvo narave, št. 3563-0582/2023-4, z dne 21. 12. 2023.

Po 128. členu Zakona o urejanju prostora (Uradni list RS, št. 199/21 – ZureP-3, 18/23 – ZDU-1O, 78/23 – ZUNPEOVE in 95/23 – ZIUOPZP; v nadaljnjem besedilu ZUreP-3), občina v postopku priprave OPPN prosi ministrstvo, pristojno za celovito presojo vplivov na okolje, za mnenje o obveznosti izvedbe celovite presoje vplivov na okolje, če presodi, da se z OPPN načrtuje prostorske ureditve, ki niso bile celovito presojane že pri pripravi OPN, in gre za take ureditve, ki bi bile poseg v okolje, za katerega je treba izvesti presojo vplivov na okolje, v skladu s predpisi, ki urejajo varstvo okolja, ali za ureditve, za katere je zahtevana presoja sprejemljivosti na varovana območja, ali za ureditve, ki bi lahko pomembneje vplivale na okolje. Skladno s petim odstavkom 128. člena ZUreP-3, ministrstvo, pristojno za celovito presojo vplivov na okolje, v 30 dneh po prejetju zaprosila, obvesti občino o obveznosti izvedbe celovite presoje vplivov na okolje.

Ministrstvo je gradivo preučilo in ugotovilo, da se OPPN nanaša na območje zemljišč znotraj k.o. Udmat, v skupni izmeri približno 2,3 ha. Območje obsega enoto urejanja prostora JA-235, ki je namenjena centralnim dejavnostim brez stanovanj (CDd). Na jugu je omejeno z železniško progo, ki povezuje glavno železniško postajo v Ljubljani z železniškima postajama v Mostah in Zalogu. Na severu območja poteka Kolinska ulica, ob kateri je kompleks tovarne Kolinska in ulica Ob Zeleni jami, ob kateri je pretežno stanovanjska pozidava. Območje sega na vzhodu do železniškega podvoza in križišča s Tovarniško ulico, na zahodu pa do Šmartinske ceste. Z OPPN se načrtuje prenova celotnega območja. Predvidena je odstranitev obstoječih stavb in gradnja poslovno-storitvenega kompleksa v kombinaciji z apartmajskimi sobami. Kompleks je razdeljen v dva večja objekta s podzemno garažo pod vsakim. Zahodna stavba je sestavljena iz več členov, ki jih povezuje pritlična etaža. Višinski gabariti stavb se manjšajo od zahoda proti vzhodu (od P+8 do P+4). Število podzemnih etaž ni določeno. Na vzhodnem in severnem delu območja so predvidene zelene površine. Dostop do območja je s severne strani. Na območju se izvedejo ustrezni protivibracijski in protihrupni ukrepi za zmanjšanje morebitnih negativnih vplivov železniške proge na načrtovane stavbe ter zgradi pripadajoča gospodarska javna infrastruktura.

OPPN se izdeluje na podlagi nadrejenih planov Odloka o občinskem prostorskem načrtu Mestne občine Ljubljana – strateški del (Uradni list RS št. 78/10, 10/11 – DPN, 72/13 – DPN, 92/14 – DPN, 17/15 – DPN, 50/15 – DPN, 88/15 – DPN, 12/18 – DPN in 42/18) in Odloka o spremembah in dopolnitvah Odloka o občinskem prostorskem načrtu Mestne občine Ljubljana – izvedbeni del (Uradni list RS, št. 78/10, 10/11 – DPN, 22/11 – popr., 43/11 – ZKZ-C, 53/12 – obv. razl., 9/13, 23/13 – popr., 72/13 – DPN, 71/14 – popr., 92/14 – DPN, 17/15 – DPN, 50/15 – DPN, 88/15 – DPN, 95/15, 38/16 – avtentična razlaga, 63/16, 12/17 – popr., 12/18 – DPN, 42/18, 78/19 - DPN in 59/22), (v nadaljnjem besedilu OPN), za katera je bila izvedena celovita presoja vplivov na okolje in presoja sprejemljivosti na varovana območja narave. V postopku je Ministrstvo za okolje in prostor izdalo odločbo št. 35409-91/2008, 354-09-230/2005 z dne 30. 6. 2010, odločbo št. 35409-27/2014/62 z dne 20. 11. 2015, odločbo št. 35409-56/2017/43 z dne 26. 4. 2018 in odločbo št. 35409-173/2020-2550-57, z dne 7. 4. 2022, s katerima je potrdilo sprejemljivosti vplivov izvedbe plana na okolje.

Pripravljavec plana je predložil mnenje Zavoda RS za varstvo narave (v nadaljevanju ZRSVN), št. 3563-0582/2023-4, z dne 21. 12. 2023. ZRSVN je v mnenju ugotovil, da OPPN in območje njegovega daljinskega vpliva ležita izven posebnega varstvenega območja (območja Natura 2000) in zavarovanega območja. ZRSVN zato meni, da za OPPN ni treba izvesti presoje sprejemljivosti na varovana območja narave, kot to določa 101. a člen Zakona o ohranjanju narave (Uradni list RS, št. 96/04-ZON-UPB2, 61/06 – ZDru-1, 8/10 – ZSKZ-B, 46/14, 21/18 – ZNOrg, 31/18, 82/20, 3/22 – ZDeb, 105/22 – ZZNŠPP in 18/23 – ZDU-1O; v nadaljevanju ZON).

Ministrstvo se strinja z ugotovitvami iz mnenja ZRSVN, zato meni, da za OPPN ni treba izvesti presoje sprejemljivosti na varovana območja narave.

Ministrstvo je v postopku preučilo tudi obstoj drugih okoljskih razlogov za uvedbo celovite presoje vplivov na okolje in v skladu s 3. členom Uredbe o merilih za ocenjevanje verjetnosti pomembnejših vplivov izvedbe plana, programa, načrta ali drugega splošnega akta in njegovih sprememb na okolje v postopku celovite presoje vplivov na okolje (Uradni list RS, št. 9/09; v nadaljnjem besedilu Uredba o merilih) pridobilo mnenje Ministrstva za kulturo (št. 35012-134/2023-3340-6, z dne 22. 4. 2024, prejeto 22. 4. 2024), mnenje Ministrstva za zdravje, ki je posredovalo mnenje Nacionalnega inštituta za javno zdravje (v nadaljevanju NIJZ) (št. 354-48/2024-2 (256), z dne 26. 4. 2024, prejeto 4. 10. 2024) in mnenje Direkcija RS za vode (35021-7/2024-2, z dne 8. 10. 2024, prejeto 9. 10. 2024).

Ministrstvo je po pregledu gradiva in mnenj, na podlagi meril iz 2. člena Uredbe o merilih, ki se nanašajo na značilnosti plana, značilnosti vplivov ter pomen in ranljivost območij, ki bodo verjetno prizadeta, ugotovilo naslednje:

- OPPN se nanaša na gradnjo poslovno-storitvenega kompleksa z apartmajskimi sobami in parkirišči v podzemnih garažah ter ureditev pripadajoče gospodarske javne infrastrukture in zelenih površin. Območje je namenjeno centralnim dejavnostim brez stanovanj (CDd), namenska raba prostora se ne spreminja.

- Na podlagi javno dostopnih podatkov (vir: ARSO, Atlas okolja) OPPN ne sega na območja naravnih vrednot in ekološko pomembna območja, zato vplivov na naravne vrednote in biotsko raznovrstnost ne bo.

- Na podlagi javno dostopnih podatkov (vir: Ministrstvo za kulturo, GisKD pregledovalnik) OPPN ne sega na območje enot registrirane kulturne dediščine, v neposredni bližini sta naselbinska dediščina Ljubljana – Mestno jedro (EID 1-00328) in stavbna dediščina Ljubljana – Tovarna Kolinska (EID 1-12898). Ministrstvo za kulturo je v mnenju, št. 35012-134/2023-3340-6, z dne 22. 4. 2024, ugotovilo da v območju OPPN in v območju vplivov novih posegov ni enot kulturne dediščine, zato meni, da ni verjetnosti pomembnejših vplivov OPPN na kulturno dediščino, s čimer se strinja tudi ministrstvo.

- OPPN ne posega na območja kmetijskih zemljišč in gozdov.

- Na podlagi javno dostopnih podatkov (vir: Direkcija RS za vode, Atlas voda) območje OPPN ne sega na poplavno območje, na njem in v njegovi neposredni bližini ni vodotokov, prav tako območje ni plazljivo ali erozijsko ogroženo. OPPN se v celoti nahaja na vodovarstvenem območju z oznako III A – širše vodovarstveno območje z milejšim režimom, določenem na podlagi Uredbe o vodovarstvenem območju za vodno telo vodonosnika Ljubljanskega polja (Uradni list RS, št. 43/15, 181/21, 60/22 in 35/23 – odl. US). Navedena uredba ne prepoveduje posegov, načrtovanih z OPPN, določa pa pogoje in ukrepe glede varstva pred onesnaženjem in vplivov na transmisivnost podzemne vode, ki jih je treba upoštevati pri načrtovanju in gradnji. V postopku je Direkcija RS za vode podala mnenje, št. 35021-7/2024-2, z dne 8. 10. 2024, v katerem je ugotovila, da OPPN verjetno ne bo pomembno vplival na okolje z vidika upravljanja z vodami, s čimer se strinja tudi ministrstvo.

- Z OPPN se ne načrtujejo posegi in dejavnosti, ki bi imeli pomembnejše vplive na okolje in zdravje ljudi. To je ugotovil tudi NIJZ v mnenju št. 354-48/2024-2 (256), z dne 26. 4. 2024, s katerim soglaša Ministrstvo za zdravje. NIJZ je v mnenju še opozoril, da se znotraj poslovno-storitvenega kompleksa nahajajo tudi apartmajske sobe, ki bodo zaradi lokacije ob železniški progi obremenjene s hrupom in vibracijami, zato njihovo izvedbo odsvetuje, dokler se ne izvedejo ukrepi, ki bodo v zadostni meri zmanjšali hrup in vibracije železniškega prometa. Z ugotovitvami iz mnenja se strinja tudi ministrstvo.

Na podlagi gradiva, javno dostopnih podatkov in meril iz 2. člena Uredbe o merilih ministrstvo ugotavlja, da izvedba OPPN ne bo pomembno vplivala na okolje, zato zanj ni treba izvesti celovite presoje vplivov na okolje.

V skladu z zgoraj navedenim je ministrstvo ugotovilo, da za OPPN ni treba izvesti celovite presoje vplivov na okolje po določilih 128. člena ZUreP-3. Prav tako ni treba izvesti presoje sprejemljivosti vplivov izvedbe plana na varovana območja narave po 101. členu ZON.

Pripravila:

Mojca Lenardič dr. Tanja Pucelj Vidović

Podsekretarka Vodja Sektorja za okoljske presoje

Priloge:

- mnenje Ministrstva za zdravje s prilogo št. 354-48/2024-2 (256), z dne 26. 4. 2024

- mnenje Ministrstva za kulturo, št. 35012-134/2023-3340-6, z dne 22. 4. 2024

- mnenje Direkcije RS za vode, št. 35021-7/2024-2, z dne 8. 10. 2024

Vročiti (elektronsko):

- Mestna občina Ljubljana, Mestna uprava, Poljanska cesta 28, 1000 Ljubljana,

 glavna.pisarna@ljubljana.si

V vednost (elektronsko):

- Mestna občina Ljubljana, Oddelek za urejanje prostora, urbanizem@ljubljana.si

- Zavod RS za varstvo narave, OE Ljubljana, zrsvn.oelj@zrsvn.si

- Ministrstvo za zdravje, Direktorat za javno zdravje, gp.mz@gov.si

- Ministrstvo za kulturo, Direktorat za kulturno dediščino, gp.mk@gov.si

- Direkcija RS za vode, Sektor območja srednje Save, gp.drsv-lj@gov.si